એક વાર અમે દસ-બાર સંતો સ્વામીશ્રી સાથે બેઠા હતા. હળવી વાતોચીતો ચાલતી હતી. એવામાં પરદેશથી કોઈ હરિભક્તનો ફોન આવ્યો. તેને પોતાના પરિવારની કોઈ સમસ્યા સ્વામીશ્રીને પૂછવાની હતી. બાબત એવી હશે કે જાહેરમાં તેની ચર્ચા યોગ્ય નહોતી. તો સ્વામીશ્રી કૉર્ડલેસ ફોન લઈને જાતે ઊભા થઈને બાથરૂમમાં જતા રહ્યા અને ત્યાં જઈ વાત કરી. વાત પૂરી થયા પછી બહાર આવ્યા ત્યારે અમે કહ્યું, 'આપે કહ્યું હોત કે ઈશારો કર્યો હોત તો અમે બહાર નીકળી જાત, આપને બહાર જવાનું ન હોય.' ત્યારે સ્વામીશ્રી ખૂબ ભાવથી કહેવા લાગ્યા : 'અમારાથી તમને એવું કેમ કહેવાય ? એના કરતાં હું એકલો જ જતો રહું તે જ ઠીક કહેવાય ને !' આટલા મોટા ધર્મગુરુ, સૌના અધિષ્ઠાતા, આટલો મોટો હોદ્દો, આટલી મોટી સંસ્થાના ધુરંધર, છતાં, એમના રોજબરોજના વર્તન-વ્યવહારમાં ક્યાંય એની અસર જ ન જણાય !